b"\n_START_ARTICLE_\nBomba\n_START_SECTION_\nArtilerin\xc4\x97s bombos ir granatos\n_START_PARAGRAPH_\nViena seniausi\xc5\xb3 terminas bomba prasmi\xc5\xb3\xc2\xa0\xe2\x80\x93 sprogstamasis artilerijos sviedinys, pripildytas parako (pirmieji sviediniai b\xc5\xabdavo nesprogstami pilnaviduriai akmeniniai ar ketiniai rutuliai). Pagal tai vienas i\xc5\xa1 artilerijos pab\xc5\xabkl\xc5\xb3 tip\xc5\xb3 vadinamas bombarda, vienas artileristo (arba artileristo karini\xc5\xb3 laipsni\xc5\xb3) pavadinim\xc5\xb3 yra bombardyras, o ap\xc5\xa1audymas tokiais sviediniais vadinamas bombardavimu._NEWLINE_Sprogstamieji artilerijos sviediniai, sv\xc4\x97r\xc4\x99 daugiau kaip p\xc5\xabd\xc4\x85 (16 kg), buvo vadinami bombomis, o sv\xc4\x97r\xc4\x99 ma\xc5\xbeiau\xc2\xa0\xe2\x80\x93 granatomis (). \xc5\xa0iais laikais abu \xc5\xa1ie pavadinimai pasen\xc4\x99.\n_START_SECTION_\nTerorist\xc5\xb3 bombos\n_START_PARAGRAPH_\nViena pasenusi\xc5\xb3 \xc5\xbeod\xc5\xbeio bomba prasmi\xc5\xb3\xc2\xa0\xe2\x80\x93 rankin\xc4\x97 granata. Dabar \xc5\xbeodis bomba \xc5\xa1ia prasme nebevartojamas._NEWLINE_XIX a. viena politin\xc4\x97s kovos priemoni\xc5\xb3 tapo valdov\xc5\xb3 ir vyriausyb\xc4\x97s nari\xc5\xb3 \xc5\xbeudymas naudojant savos gamybos granatas, kurias teroristai svaidydavo \xc4\xaf savo taikinius. Tokios granatos buvo vadinamos bombomis. Karin\xc4\x97je srityje \xc5\xbeodis bomba 'granata' i\xc5\xa1nyko, o terorizmo srityje i\xc5\xa1liko ir dabar bomba neteisingai vadinami tiek svaidomi sprogstami \xc4\xaftaisai (tur\xc4\x97t\xc5\xb3 b\xc5\xabti\xc2\xa0\xe2\x80\x93 granatos), tiek ne\xc5\xa1iojami (pvz., vadinamieji \xc5\xa1achid\xc5\xb3 dir\xc5\xbeai) bei \xc4\xaftaisyti automobiliuose ar statiniuose (tur\xc4\x97t\xc5\xb3 b\xc5\xabti vadinami minomis)."